Im Zentrum stoht de 12-jöhrig Uzumaki Naruto. Er wird vo de andere Jugendliche und Erwachsene gmiide, wiil dEssenz vomene Fuchsmonster, wo i de Vergangeheit siis Dorf Konohagakure zerstört hät, i sin Körper versieglet worde isch. Er kompensiert das Gfühl vo Einsamkeit und Uusgstosesii mit emene uusgsprochene Sinn für Profilierig. So wott er mit chindische Streich Ufmerksamkeit uf sich zieh. Und sin Traum isch drum nüd gringers wie emol de bescht und wichtigscht Ninja vo siim Dorf zwärde. Er chund noch de bestandene Ninja-Grundprüefig ines Dreierteam, wo vom Eliteninja Kakashi Hatake gleitet wird, zäme mit siim Schwarm Sakura Haruno und dem beschte Ninjaschüeler Sasuke Uchiha. De primär Widersacher i de Hauptgschicht, de noch Macht und Unsterblichkeit strebendi Orochimaru, grift im Lauf vomene Ninja-Examen Konohagakure aa mit em Ziil, das Dorf a sich zrisse. Das glingt ihm zwar ned, aber er hät chöne de momentan Chef und höchscht Ninja vom Dorf im Kampf töte. Druufab möched sich alli uuf dJagd vom Orochimaru und sini Hälfer, zvorderscht natürlich sTeam um de Naruto.